CELEX: 32016D0321
Language: el
Date: 2016-03-03 00:00:00
Title: Εκτελεστική απόφαση (ΕΕ) 2016/321 της Επιτροπής, της 3ης Μαρτίου 2016, για την αναπροσαρμογή του γεωγραφικού πεδίου της έγκρισης για την καλλιέργεια γενετικώς τροποποιημένου αραβοσίτου (Zea mays L.) MON 810 (MON-ØØ81Ø-6) [κοινοποιηθείσα υπό τον αριθμό C(2016) 1231] (Κείμενο που παρουσιάζει ενδιαφέρον για τον ΕΟΧ)

5.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 60/90
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/321 ΤΗΣ ΕΠΙΤΡΟΠΉΣ
   της 3ης Μαρτίου 2016
   για την αναπροσαρμογή του γεωγραφικού πεδίου της έγκρισης για την καλλιέργεια γενετικώς τροποποιημένου αραβοσίτου (Zea mays L.) MON 810 (MON-ØØ81Ø-6)
   
      
         [κοινοποιηθείσα υπό τον αριθμό C(2016) 1231]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/18/EΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/EΟΚ (1), και ιδίως το άρθρο 26γ παράγραφος 3,
   Εκτιμώντας τα ακόλουθα:
   
               (1)
            
            
               Η καλλιέργεια γενετικώς τροποποιημένου αραβοσίτου MON 810 εγκρίθηκε αρχικά δυνάμει της οδηγίας 90/220/ΕΟΚ του Συμβουλίου (2) με την απόφαση 98/294/ΕΚ της Επιτροπής (3). Στις 3 Αυγούστου 1998 η Γαλλία έδωσε συγκατάθεση στην εταιρεία Monsanto Europe SA (εφεξής «Monsanto») για τη διάθεση προϊόντων αραβοσίτου MON 810 στην αγορά.
            
         
               (2)
            
            
               Τον Ιούλιο του 2004 η εταιρεία Monsanto προέβη σε κοινοποίηση ότι οι σπόροι καλλιέργειας του αραβόσιτου MON 810 συνιστούν «υφιστάμενο προϊόν» σύμφωνα με τις μεταβατικές διατάξεις που ορίζονται στο άρθρο 20 παράγραφος 1 στοιχείο α) του κανονισμού (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (4). Κατά συνέπεια, μπορούσαν να συνεχίσουν να διατίθενται στην αγορά βάσει του καθεστώτος των «υφιστάμενων προϊόντων», σύμφωνα με τον κανονισμό (ΕΚ) αριθ. 1829/2003.
            
         
               (3)
            
            
               Τον Απρίλιο του 2007 η Monsanto υπέβαλε αίτηση για ανανέωση σύμφωνα με το άρθρο 23 του κανονισμού (ΕΚ) αριθ. 1829/2003 για την έγκριση της καλλιέργειας του αραβοσίτου MON 810. Σύμφωνα με το άρθρο 23 παράγραφος 4 του εν λόγω κανονισμού, η περίοδος της έγκρισης παρατείνεται αυτομάτως έως ότου ληφθεί απόφαση σχετικά με την ανανέωση της έγκρισης του προϊόντος.
            
         
               (4)
            
            
               Με την οδηγία (ΕΕ) 2015/412 του Ευρωπαϊκού Κοινοβουλίου και του Συμβουλίου (5) θεσπίστηκε η δυνατότητα τα κράτη μέλη να ζητούν αναπροσαρμογή του γεωγραφικού πεδίου της έγκρισης για καλλιέργεια που έχει ήδη χορηγηθεί, ώστε να αποκλειστεί από την καλλιέργεια το σύνολο ή τμήμα της επικράτειας του εν λόγω κράτους μέλους. Τα αιτήματα αυτά έπρεπε να υποβληθούν από τις 2 Απριλίου 2015 έως τις 3 Οκτωβρίου 2015.
            
         
               (5)
            
            
               Δεκαεννέα κράτη μέλη ζήτησαν, σύμφωνα με το άρθρο 26γ της οδηγίας 2001/18/ΕΚ, την απαγόρευση της καλλιέργειας του αραβοσίτου MON 810 στο σύνολο ή σε τμήμα της επικράτειάς τους. Η Επιτροπή παρέλαβε τα παρακάτω αιτήματα πριν από τις 3 Οκτωβρίου 2015: στις 3 Ιουλίου 2015 από τη Λετονία· στις 27 Ιουλίου 2015 από την Ελλάδα· στις 15 Σεπτεμβρίου 2015 από τη Γαλλία· στις 17 Σεπτεμβρίου 2015 από την Κροατία· στις 18 Σεπτεμβρίου 2015 από την Αυστρία· στις 21 Σεπτεμβρίου 2015 από την Ουγγαρία· στις 23 Σεπτεμβρίου 2015 από τις Κάτω Χώρες και το Βέλγιο· στις 24 Σεπτεμβρίου 2015 από την Πολωνία· στις 25 Σεπτεμβρίου 2015 από τη Λιθουανία και το Ηνωμένο Βασίλειο· στις 30 Σεπτεμβρίου 2015 από τη Βουλγαρία, τη Γερμανία και την Κύπρο· την 1η Οκτωβρίου 2015 από τη Δανία και την Ιταλία· και στις 2 Οκτωβρίου 2015 από το Λουξεμβούργο, τη Μάλτα και τη Σλοβενία.
            
         
               (6)
            
            
               Όλα τα αιτήματα που έλαβε η Επιτροπή καλύπτουν το σύνολο της επικράτειας των εν λόγω κρατών μελών, με εξαίρεση το Βέλγιο, το οποίο κοινοποίησε αίτημα που αφορά μόνο την περιοχή της Βαλονίας, και το Ηνωμένο Βασίλειο, το οποίο κοινοποίησε αίτημα που καλύπτει μόνο τις περιοχές της Βόρειας Ιρλανδίας, της Σκοτίας και της Ουαλίας. Το αίτημα της Γερμανίας δεν καλύπτει την καλλιέργεια για ερευνητικούς σκοπούς.
            
         
               (7)
            
            
               Η Επιτροπή παρουσίασε όλα τα αιτήματα των οικείων κρατών μελών στην εταιρεία Monsanto. Η Monsanto δεν προέβαλε αντιρρήσεις σε κανένα από τα αιτήματα αυτά εντός περιόδου τριάντα ημερών, όπως ορίζεται στο άρθρο 26γ παράγραφος 3 της οδηγίας 2001/18/ΕΚ και, ως εκ τούτου, δεν επιβεβαίωσε το γεωγραφικό πεδίο της έγκρισης για την καλλιέργεια του αραβοσίτου MON 810. Συνεπώς, σύμφωνα με το άρθρο 26γ παράγραφος 3 της εν λόγω οδηγίας, το γεωγραφικό πεδίο της έγκρισης που χορηγήθηκε για την καλλιέργεια των σπόρων αραβοσίτου MON 810 θα πρέπει να αναπροσαρμοστεί σύμφωνα με τα αιτήματα των οικείων κρατών μελών χωρίς την εφαρμογή της διαδικασίας που αναφέρεται στο άρθρο 35 παράγραφος 2 του κανονισμού (ΕΚ) αριθ. 1829/2003.
            
         
               (8)
            
            
               Η παρούσα απόφαση δεν προδικάζει την απόφαση που πρέπει να ληφθεί σχετικά με την ανανέωση της έγκρισης σύμφωνα με το άρθρο 23 του κανονισμού (ΕΚ) αριθ. 1829/2003.
            
         
               (9)
            
            
               Όλες οι σχετικές πληροφορίες όσον αφορά την έγκριση του αραβοσίτου MON 810 θα πρέπει να καταχωριστούν στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003, και τα κράτη μέλη θα ενημερωθούν σχετικά με την παρούσα απόφαση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η καλλιέργεια του γενετικώς τροποποιημένου αραβοσίτου (Zea mays L.) MON 810 απαγορεύεται στις περιοχές που παρατίθενται στο παράρτημα της παρούσας απόφασης.
   Άρθρο 2
   Οι πληροφορίες που παρατίθενται στην παρούσα απόφαση καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών το οποίο αναφέρεται στο άρθρο 28 του κανονισμού (ΕΚ) αριθ. 1829/2003.
   Άρθρο 3
   Η παρούσα απόφαση απευθύνεται στην εταιρεία Monsanto Europe SA, Avenue de Tervuren, 270-272, 1150 Βρυξέλλες, Βέλγιο.
   
      Βρυξέλλες, 3 Μαρτίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 106 της 17.4.2001, σ. 1.
   
      (2)  Οδηγία 90/220/ΕΟΚ του Συμβουλίου, της 23ης Απριλίου 1990, για τη σκόπιμη ελευθέρωση γενετικώς τροποποιημένων οργανισμών στο περιβάλλον (ΕΕ L 117 της 8.5.1990, σ. 15).
   
      (3)  Απόφαση 98/294/ΕΚ της Επιτροπής, της 22ας Απριλίου 1998, για τη διάθεση στην αγορά γενετικώς τροποποιημένου αραβοσίτου (Zea mays L. σειρά MON810) σύμφωνα με την οδηγία 90/220/ΕΟΚ του Συμβουλίου (ΕΕ L 131 της 5.5.1998, σ. 32).
   
      (4)  Κανονισμός (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (ΕΕ L 268 της 18.10.2003, σ. 1).
   
      (5)  Οδηγία (ΕΕ) 2015/412 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για την τροποποίηση της οδηγίας 2001/18/ΕΚ όσον αφορά τη δυνατότητα που παρέχεται στα κράτη μέλη να περιορίζουν ή να απαγορεύουν την καλλιέργεια γενετικά τροποποιημένων οργανισμών (ΓΤΟ) στην επικράτειά τους (ΕΕ L 68 της 13.3.2015, σ. 1).
   
      ΠΑΡΑΡΤΗΜΑ
      
         ΠΕΡΙΟΧΕΣ ΣΤΙΣ ΟΠΟΙΕΣ ΑΠΑΓΟΡΕΥΕΤΑΙ Η ΚΑΛΛΙΕΡΓΕΙΑ ΤΟΥ ΑΡΑΒΟΣΙΤΟΥ MON 810
      
      
                  1.
               
               
                  Βαλονία (Βέλγιο),
               
            
                  2.
               
               
                  Βουλγαρία,
               
            
                  3.
               
               
                  Δανία,
               
            
                  4.
               
               
                  Γερμανία (εξαιρείται η καλλιέργεια για ερευνητικούς σκοπούς),
               
            
                  5.
               
               
                  Ελλάδα,
               
            
                  6.
               
               
                  Γαλλία,
               
            
                  7.
               
               
                  Κροατία,
               
            
                  8.
               
               
                  Ιταλία,
               
            
                  9.
               
               
                  Κύπρος,
               
            
                  10.
               
               
                  Λετονία,
               
            
                  11.
               
               
                  Λιθουανία,
               
            
                  12.
               
               
                  Λουξεμβούργο,
               
            
                  13.
               
               
                  Ουγγαρία,
               
            
                  14.
               
               
                  Μάλτα,
               
            
                  15.
               
               
                  Κάτω Χώρες,
               
            
                  16.
               
               
                  Αυστρία,
               
            
                  17.
               
               
                  Πολωνία,
               
            
                  18.
               
               
                  Σλοβενία,
               
            
                  19.
               
               
                  Βόρεια Ιρλανδία (Ηνωμένο Βασίλειο),
               
            
                  20.
               
               
                  Σκοτία (Ηνωμένο Βασίλειο),
               
            
                  21.
               
               
                  Ουαλία (Ηνωμένο Βασίλειο).